憶唐安
作者：陸游
朝代：宋

paragraphs: 南鄭戍還初過蜀，朝衫與鬢猶爭緑。
逢春飲酒似長鯨，醉裏千篇風雨速。
唐安池館夜宴頻，瀲瀲玉船揺畫燭。
紅索琵琶金縷花，百六十絃彈法曲。
曲終却看舞霓裳，嫋嫋宫腰細如束。
明朝解酲不用酒，起尋百畝東湖竹。
歸吳寂寞時自笑，縱有詩情誰省録。
今年二頃似可謀，去斸雲根結茅屋。